## Priloga 1: Gallupov vprašalnik za merjenje zavzetosti zaposlenih

Gallupov vprašalnik za merjenje zavzetosti zaposlenih ima natančno predpisana vprašanja in strukturo le teh. Vprašanj je 12 in so razdeljena v štiri stopnje, skozi katere preide zaposleni na poti do zavzetosti:

* Vprašanji 1 in 2 se navezujeta na osnovne potrebe zaposlenih.
* Vprašanja od 3 do 6 se navezujejo na motivacijo zaposlenih.
* Vprašanja od 7 do 10 se navezujejo na pripadnost zaposlenih.
* Vprašanji 11 in 12 pa se navezujeta na rast zaposlenih.

Glede na to razdelitev vprašanj lahko ugotovimo, v katerem segmentu smo slabši in so potrebne izboljšave, povezane z zavzetostjo zaposlenih.

Na sliki 4 prikazujemo strukturo vprašalnika oz. piramido zavzetosti zaposlenih.

Slika 4: Struktura Gallupovega vprašalnika oz. piramida zavzetosti zaposlenih

Vir: Harter, 2016.

Dvanajstim vprašanjem Gallupovega vprašalnika je smiselno dodati še izhodiščno vprašanje o splošnem zadovoljstvu zaposlenega v podjetju. Vprašanja so naslednja:

1. Na lestvici od 1 do 5 izberite stopnjo zadovoljstva z vašim delom in zaposlitvijo v podjetju.
2. Vem, kaj se pri delu pričakuje od mene. 1 pomeni »povsem nezadovoljen«, 5 pomeni »povsem zadovoljen«.
3. Na voljo imam vse potrebno, da dobro opravim svoje delo.
4. Pri svojem delu imam vsak dan priložnost početi tisto, v čemer sem najboljši/a.
5. V zadnjih sedmih dneh so pohvalili moje delo ali prepoznali moje dosežke.
6. Vodjo ali nekoga v podjetju zanimam kot oseba.
7. Nekdo v podjetju me spodbuja pri mojem razvoju.
8. Moje mnenje šteje in se upošteva.
9. Iz poslanstva našega podjetja razberem, da je moje delo pomembno.
10. Moji sodelavci si prizadevajo, da dobro opravijo svoje delo.
11. V podjetju imam dobrega prijatelja.
12. V zadnjih 6 mesecih so se z menoj pogovarjali o mojem razvoju in napredku.
13. V obdobju zadnjega leta sem imel/a priložnosti za učenje in razvoj.

Pri vsakem vprašanju so možni odgovori na lestvici od 1 do 5, pri čemer 1 pomeni »sploh se ne strinjam«, 5 pa pomeni »popolnoma se strinjam«.

Glede na rezultate Gallupovega vprašalnika je možno zaposlene razporediti v eno od treh ravni zavzetosti. Porazdelitev prikazujemo v spodnji tabeli.

Tabela 9: Razporeditev zaposlenih glede na zavzetost, upoštevajoč rezultate Gallupovega vprašalnika

|  |  |
| --- | --- |
| **Raven zavzetosti** | **Rezultat raziskave** |
| Zavzeti zaposleni | Vsota 44 ali več; povprečje več kot 3,7 |
| Nezavzeti zaposleni | Vsota med 31 in 43; povprečje med 2,5 in 3,6 |
| Aktivno nezavzeti zaposleni | Vsota manj kot 30; povprečje manj kot 2,4 |

Vir: Harter, 2016.